คปภ.บังคับประกันชีวิตเพิ่มเงินกองทุนใหม่
คปภ.ออกประกาศบังคับใช้อัตราส่วนเงินกองทุนใหม่แล้ว เริ่ม 1 ก.ย.เพื่อความเข้มแข็ง
26 ส.ค. 2554

คปภ.ออกประกาศบังคับใช้อัตราส่วนเงินกองทุนใหม่แล้ว เริ่ม 1 ก.ย.เพื่อความเข้มแข็ง
นายอารีพงศ์ ภู่ชอุ่ม ปลัดกระทรวงการคลัง ในฐานะประธานคณะกรรมการกำกับและส่งเสริมการประกอบธุรกิจประกันภัย (คปภ.) ลงนามในประกาศเรื่อง กำหนดประเภทและชนิดของเงินกองทุน รวมทั้งหลักเกณฑ์ วิธีการ และเงื่อนไขในการคำนวณเงินกองทุนของบริษัทประกันชีวิต พ.ศ.2554 วันที่ 16 ส.ค.ที่ผ่านมา โดยมีผลบังคับใช้วันที่ 1 ก.ย.2554 นี้
หลักเกณฑ์ดังกล่าวกำหนดว่าบริษัทประกันชีวิต นอกจากจะต้องดำรงเงินกองทุนขั้นต่ำตามกฎหมายไม่ต่ำกว่า 50 ล้านบาท ซึ่งคิดเป็นฐาน 100% แล้ว จะต้องดำรงเงินกองทุนตามความเสี่ยงอีก 4 ด้าน คือ ด้านประกันภัย เช่น ต้องสำรองความเสี่ยงจากอัตรามรณะ หรือ การเจ็บป่วย ที่จะต้องมีการจ่ายค่าสินไหมออกไปที่ระดับ 28% ของเบี้ยที่รับมา ดำรงเงินกองทุนตามความเสี่ยงด้านการตลาด เพื่อรองรับความเสี่ยงจากความผันผวนของราคาหรือมูลค่าของสินทรัพย์ที่บริษัทมีอยู่ ด้านเครดิต และด้านการกระจุกตัวของทรัพย์สิน 
ทั้งนี้ เงินกองทุนขั้นต่ำตามกฎหมายต้องไม่ต่ำกว่าผลรวมของเงินกองทุนความเสี่ยงทั้ง 4 ด้าน 
สำหรับอัตราส่วนการดำรงเงินกองทุนจะเพิ่มขึ้นเป็นลำดับ โดยปี 2555 จะต้องดำรงเงินกองทุน 120% และ ปี 2556 ต้องดำรงเงินกองทุนเพิ่มเป็น 140% และเงินกองทุนที่จะต้องดำรงตามความเสี่ยงทั้ง 4 ด้านต้องมีสัดส่วนไม่ต่ำกว่าเงินกองทุนขั้นต่ำตามกฎหมาย
ขณะที่เกณฑ์เดิม กำหนดไว้เพียงต้องดำรงเงินกองทุนขั้นต่ำตามกฎหมายไม่ต่ำกว่า 50 ล้านบาทเท่านั้น ไม่มีการกำหนดให้ต้องดำรงเงินกองทุนตามความเสี่ยงทั้ง 4 ด้าน
เงินกองทุนของบริษัทประกันจะประกอบด้วย เงินกองทุนชั้นที่ 1 และ เงินกองทุนชั้นที่ 2 
เงินกองทุนชั้นที่ 1 ประกอบด้วย ทุนชำระแล้ว ส่วนเกินมูลค่าหุ้น เงินที่ได้จากการออกหุ้นบุริมสิทธิที่ไถ่ถอนไม่ได้และไม่สะสมเงินปันผล กำไรสะสม เงินสำรองอื่นๆ ในส่วนของผู้ถือหุ้น
เงินกองทุนชั้นที่ 2 ประกอบด้วย เงินที่ได้รับจากการออกหุ้นบุริมสิทธิที่ไถ่ถอนไม่ได้ และสะสมเงินปันผล หลังบวกเพิ่ม หรือ ลบ กำไรสะสมแล้ว